Oficiālais Vēstnesis L 374 , 31/12/1991 Lpp. 0032 - 0033

Speciālizdevums somu valodā: Nodaļa 6 Sējums 3 Lpp. 0115

Speciālizdevums zviedru valodā: Nodaļa 6 Sējums 3 Lpp. 0115



Padomes direktīva (1991. gada 19. decembris), ar ko izveido Apdrošināšanas komiteju (91/675/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 57. panta 2. punkta trešo teikumu, ņemot vērā Komisijas priekšlikumu [1], sadarbībā ar Eiropas Parlamentu [2], ņemot vērā Ekonomikas un sociālo lietu komitejas atzinumu [3], tā kā Padome piešķir Komisijai īstenošanas pilnvaras attiecībā uz Padomes pieņemtajiem noteikumiem; tā kā, lai piemērotu Padomes direktīvas par apdrošināšanu, kas nav dzīvības apdrošināšana, un dzīvības apdrošināšanu, ir vajadzīgi īstenošanas pasākumi; tā kā jo īpaši laiku pa laikam var būt vajadzīgi tehniski pielāgojumi, lai ņemtu vērā pārmaiņas apdrošināšanas nozarē; tā kā šie pasākumi būtu jāpieņem saskaņā ar procedūru, kas noteikta 2. pantā, III procedūra b) variants, Padomes Lēmumā 87/373/EEK (1987. gada 13. jūlijs), ar ko nosaka Komisijai piešķirto izpildes pilnvaru īstenošanas kārtību [4]; tā kā šim nolūkam ir jāizveido Apdrošināšanas komiteja; tā kā Apdrošināšanas komitejas izveide neizslēdz citas sadarbības formas starp iestādēm, kas uzrauga apdrošināšanas uzņēmumu darbības sākšanu un veikšanu, un jo īpaši sadarbību Apdrošināšanas uzraudzības iestāžu konferencē, kura jo īpaši ir kompetenta izstrādāt Kopienas direktīvu īstenošanas protokolus; tā kā cieša sadarbība starp Komiteju un Konferenci būtu īpaši lietderīga; tā kā, lai izskatītu problēmas, kas rodas nedzīvības apdrošināšanā un dzīvības apdrošināšanā, būtu jāsadarbojas kompetentajām iestādēm un Komisijai; tā kā šis uzdevums ir jāuztic Apdrošināšanas komitejai; tā kā turklāt būtu jānodrošina, ka šīs komitejas darbības ir saskaņotas ar darbībām, ko veic citas līdzīga veida komitejas, kuras izveidotas ar Kopienas tiesību aktiem, IR PIEŅĒMUSI ŠO DIREKTĪVU. 1. pants 1. Komisijai palīdz komiteja ar nosaukumu "Apdrošināšanas komiteja", turpmāk "Komiteja", kurā ir dalībvalstu pārstāvji un kuras priekšsēdētājs ir Komisijas pārstāvis. 2. Komiteja apstiprina savu reglamentu. 2. pants 1. Kad Padome tiesību aktos, ko tā pieņem tiešās apdrošināšanas, kas nav dzīvības apdrošināšana, un tiešās dzīvības apdrošināšanas jomā, piešķir Komisijai tās pieņemto noteikumu izpildes pilnvaras, piemēro 2. punktā izklāstīto procedūru. 2. Komisijas pārstāvis iesniedz Komitejai veicamo pasākumu projektu. Komiteja sniedz atzinumu par šo projektu termiņā, ko priekšsēdētājs var noteikt atkarībā no jautājuma steidzamības. Atzinumu sniedz ar balsu vairākumu, kas Līguma 148. panta 2. punktā noteikts attiecībā uz lēmumiem, kuri Padomei jāpieņem pēc Komisijas priekšlikuma. Dalībvalstu pārstāvju balsis komitejā vērtē tā, kā tas noteikts minētajā pantā. Priekšsēdētājs nebalso. Komisija pieņem paredzētos pasākumus, ja tie ir saskaņā ar Komitejas atzinumu. Ja paredzētie pasākumi nav saskaņā ar Komitejas atzinumu vai ja atzinums netiek sniegts, Komisija nekavējoties iesniedz Padomei priekšlikumu par veicamajiem pasākumiem. Padome pieņem lēmumu ar kvalificētu balsu vairākumu. Ja triju mēnešu laikā pēc tam, kad šis jautājums nodots Padomei izskatīšanai, Padome nav pieņēmusi lēmumu, ierosinātos pasākumus pieņem Komisija, ja vien Komisija ar vienkāršu balsu vairākumu nav pieņēmusi lēmumu pret minētajiem pasākumiem. 3. pants 1. Komiteja izskata visus jautājumus, kas rodas, piemērojot Kopienas noteikumus, kas attiecas uz apdrošināšanas nozari, un jo īpaši direktīvas attiecībā uz tiešo apdrošināšanu. Komisija var arī apspriesties ar Komiteju par jauniem priekšlikumiem, ko tā paredzējusi iesniegt Padomei attiecībā uz turpmāku koordināciju tiešās dzīvības apdrošināšanas un tiešās apdrošināšanas, kas nav dzīvības apdrošināšana, jomā. 2. Komiteja neizskata specifiskas problēmas, kas attiecas uz atsevišķiem apdrošināšanas uzņēmumiem. 4. pants Komiteja sāk darbību 1992. gada 1. janvārī. 5. pants Šī direktīva ir adresēta dalībvalstīm. Briselē, 1991. gada 19. decembrī Padomes vārdā — priekšsēdētājs P. Dankert [1] OV C 230, 15.9.1990., 5. lpp. [2] OV C 240, 16.9.1991., 117. lpp., un OV C 305, 25.11.1991. lpp. [3] OV C 102, 18.4.1991., 11. lpp. [4] OV L 197, 18.7.1987., 33. lpp. --------------------------------------------------